# Tlačová správa

Bratislava + 3. augusta 2020

**Banskobystrický kraj napreduje v sčítaní domov a bytov**

**V júli pokračovala prvá fáza najrozsiahlejšieho štatistického zisťovania – projekt SČÍTANIA OBYVATEĽOV, DOMOV A BYTOV 2021 (SODB 2021), ktorý sa realizuje na celom Slovensku v spolupráci so samosprávami. Sčítanie finalizuje aj Revúca, ktorá bude prvým veľkým mestom spracovaným v elektronickom systéme sčítania.**

**Druhý mesiac sčítania domov a bytov**

Do sčítania domov a bytov sú zapojené všetky obce SR v celkovom počte 2 927. **K 31. 7. 2020 bolo sčítaných 20, 6 % bytov na Slovensku.**

**V Banskobystrickom kraji je do sčítania zapojených 516 samospráv**.K 31. 7. sčítali takmer 28 % bytov.

V rámci Slovenska máme 13 obcí, ktoré sčítali byty úplne. **V Banskobystrickom kraji** sú to obce Baláže (94 bytov), Gemerské Dechtáre (163 bytov), Vlkyňa (90 bytov) a Železná Breznica (236 bytov).

K uzavretiu sčítania sa blíži aj ako prvé veľké mesto na Slovensku **Revúca**, ktorá má viac ako 6 500 bytov a počtom obyvateľov presahuje 10 000. Ako uviedol primátor Ing. Július Buchta: *„Veľmi ma teší, že v prvej fáze sčítania, ktoré je historicky prvýkrát riešené integrovaným plne elektronickým systémom, ako mesto nad 10 000 obyvateľov zastávame prvenstvo, že sa nám v takom krátkom čase podarilo uskutočniť sčítanie na 99 %. A to práve vďaka vzájomnej spolupráci zamestnancov mestského úradu so správcovskými spoločnosťami. Som rád, že toto sčítanie je založené na informáciách z existujúcich administratívnych zdrojov, bez papierových formulárov, čím nezaťažujeme obyvateľov mesta, no napriek tomu získame informácie zamerané na súčasnú kvalitu bývania. Tieto údaje nám pomôžu pri rozvoji mesta ako podklad na územné plánovanie, pri riešení bytovej a parkovacej politiky, ktorú máme v zámere naštartovať formou výstavby nových parkovacích plôch a nájomných bytových domov.“*

Prvá fáza SODB 2021 je realizovaná v spolupráci so samosprávami, zameraná na sčítanie domov a bytov. Mestá, obce a mestské časti Bratislavy a Košíc v priebehu takmer deväť mesiacov dôsledne a prvýkrát elektronicky zaznamenajú údaje približne o troch miliónoch bytov na Slovensku. Samotné sčítanie domov a bytov sa realizuje do 12. 2. 2021. Po tomto termíne nastáva druhá fáza projektu, sčítanie obyvateľov.

*„Sčítanie prebieha v súčinnosti s obcami a priebežne riešime otázky, ktoré vznikajú. Môžem konštatovať, že napriek letu sčítanie prebieha kontinuálne a obce naplno pracujú. Pre projekt je podstatné, aby boli všetky údaje aktuálne k rozhodujúcemu okamihu sčítania, t. j. k 1. 1. 2021,“* zdôraznila **Ľudmila Ivančíková, generálna riaditeľka Sekcie sociálnych štatistík a demografie ŠÚ SR**.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**SČÍTANIE OBYVATEĽOV, DOMOV A BYTOV 2021 (SODB 2021) - POTREBNÉ INFORMÁCIE**

1. fáza projektu – **Sčítanie domov a bytov** v období od1. júna 2020 do 12. februára 2021.

2. fáza projektu – **Sčítanie obyvateľov** v období od 15. februára 2021 do 31. marca 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Základné otázky a odpovede k sčítaniu domov a bytov:**

**Na Slovensku sa  doteraz uskutočňovalo tradičné sčítanie. V roku 2021 bude ako integrované sčítanie. V čom je základný rozdiel?**

Základný rozdiel je v tom, že sa budú využívať okrem údajov od obyvateľov aj údaje z rôznych zdrojov (administratívnych zdrojov údajov). Obyvatelia sa na sčítaní domov a bytov nebudú zúčastňovať. Sčítanie domov a bytov sa už začalo 1. 6. 2020 a trvá do 12. februára 2021. V druhej fáze sa sčítavajú obyvatelia a to od 15. 2. 2021 do 31. 3. 2021. Sčítanie je jedinečné svojou online elektronickou formou v prvej aj druhej fáze. Na oboch fázach veľmi úzko spolupracujeme so samosprávou.

**Sčítanie domov a bytov sa koná podľa nového konceptu, teda bez účasti obyvateľov?**

Áno, ide o elektronické sčítanie, ktoré realizuje samospráva. Pred začiatkom sčítania Štatistický úrad SR pripravil podklady a predvyplnil obciam existujúce údaje, určených zamestnancov obcí sme zaškolili a majú k dispozícii videá, dokumenty a školiace materiály. S údajmi teda v obciach pracujú výlučne zaškolené osoby, ktoré majú prístup do systému. Tým, že bola mimoriadna situácia z dôvodu COVID-19, pristúpili sme k e-learningovej forme školenia a vyškolili v krátkom čase 5 313 osôb. Do elektronického systému sčítania sa nám k dnešnému dňu zapojili všetky obce.

**Aké informácie prinesie sčítanie domov a bytov?**

**+** Zistíme, koľko bytov a domov na Slovensku pribudlo.

**+** Získame prehľad o formách vlastníctva bytov.

**+** Budeme vedieť počty a podiely neobývaných bytov v regiónoch.

**+** Zistíme, ako Slováci bývajú, či preferujú za poslednú dekádu menšie byty,alebo naďalej väčšie a ako sa táto preferencia líši podľa regiónov.

**+** Nadobudneme nové podrobnejšie informácie o obnove budovy z pohľadu obvodového plášťa, strechy a okien.

**+** Dozvieme sa, koľkopodlažné domy u nás prevládajú.

**+** Zistíme napojenie bytov na vodu, plyn a kanalizáciu.

**+** Získame prehľad o zdrojoch tepla aj to, či centrálne zásobovanie teplom víťazí nad potrebou vlastného kúrenia.

**Ako napríklad môže Slovensko využiť údaje zo sčítania?**

**+** Na plánovanie novej infraštruktúry a budovanie ciest.

**+** Na plánovanie budovania nových materských škôl, predškolských zariadení a základných škôl.

**+** Na plánovanie zriadenia nových stacionárov pre dôchodcov.

**+** Na plánovanie budovania nájomných bytov a ich reálnu potrebu v konkrétnych regiónoch SR.

SODB 2021 je súčasťou celosvetového programu populačných, domových a bytových zisťovaní, uskutočňujúcich sa pod záštitou Európskej únie a Organizácie Spojených národov. Na Slovensku má viac ako 100-ročnú tradíciu. V EÚ sa realizuje vo všetkých členských štátoch v referenčnom roku 2021. Základné výsledky SODB 2021 budú zverejnené do konca roku 2022 a výsledky pre medzinárodné porovnania EÚ krajín najneskôr do konca roku 2024. Informácie k SODB nájdete na adrese [www.scitanie.sk](http://www.scitanie.sk).

Podmienky upravuje osobitný zákon č. 223/2019 o sčítaní obyvateľov, domov a bytov v roku 2021 a opatrenia ŠÚ SR.